Pöördumine seoses õiguskantsleri

tähelepanekutega täitmisregistri kasutuse kohta Meie 03.07.2025 nr 3-9.2/52

Austatud Justiits- ja digiminister
Liisa-Ly Pakosta

Kohtutäiturite ja Pankrotihaldurite Koda avaldab tunnustust Teie pühendumusele õigusriigi ja läbipaistva avaliku halduse edendamisel.

Soovime pöörata tähelepanu asjaolule, et õiguskantsleri hiljutine hinnang täitmisregistri kasutamise kohta ei käsitlenud kohtutäitureid kui probleemset osapoolt. Õiguskantsleri pöördumine keskendus eeskätt sellele, et mitmed riigiasutused (v.a. kohtutäiturid) on täitmisregistri kaudu saanud juurdepääsu inimeste kontoandmetele, sealhulgas pangakonto väljavõtetele, tihti ilma piisava õigusliku aluseta ning konto omaniku teadmata.

Tähtis on rõhutada, et õiguskantsleri analüüs ei käsitlenud mitte ainult päringuid võlgnike kontode kohta, vaid laiemalt tundlikke andmeid, mida on küsitud ka isikute kohta, kelle puhul puudub selgelt tuvastatav menetluslik seos. See muudab küsimuse sisult palju põhimõttelisemaks kui pelgalt täitemenetluse tehnilised aspektid.

Kohtutäiturid on teadlikud, kui tundlik on pangakonto teave ning kui olulist rolli mängivad selged õiguslikud alused ja range järelevalve. Oleme veendunud, et sellised põhimõtted peavad olema tagatud kõigile täitmisregistri kasutajatele – sõltumata asutuse liigist.

Kuna kohtutäiturid on need, kes hakkavad edastama täitmisregistrisse suure osa andmeid ning töötama igapäevaselt selle süsteemiga, siis oleme loomulikult huvitatud, et nii registri toimimine kui ka õiguslik raamistik oleksid üheselt mõistetavad, õiguspärased ja läbipaistvad.

Kinnitame oma valmisolekut teha sisulist ja konstruktiivset koostööd Justiits- ja Digiministeeriumiga, et aidata kaasa lahendustele, mis tugevdavad usaldust riigi andmekogude kasutamise vastu ning kaitsevad inimeste põhiõigusi.

Lugupidamisega
Janek Pool

Ametikogu juhatuse esimees

Kohtutäiturite ja Pankrotihaldurite Koda